CELEX: 32022R0671
Language: hr
Date: 2022-02-04 00:00:00
Title: Delegirana uredba Komisije (EU) 2022/671 оd 4. veljače 2022. o dopuni Uredbe (EU) 2017/625 Europskog parlamenta i Vijeća u pogledu posebnih pravila o službenim kontrolama životinja, proizvodâ životinjskog podrijetla i zametnih proizvoda koje provode nadležna tijela, o naknadnim mjerama koje nadležna tijela trebaju poduzeti u slučajevima neusklađenosti s pravilima o označivanju i registraciji goveda, ovaca i koza ili u slučaju neusklađenosti tijekom provoza određenih goveda kroz Uniju te o stavljanju izvan snage Uredbe Komisije (EZ) br. 494/98 (Tekst značajan za EGP)

25.4.2022   
               
               
                  HR
               
               
                  Službeni list Europske unije
               
               
                  L 122/17
               
            
         DELEGIRANA UREDBA KOMISIJE (EU) 2022/671
         оd 4. veljače 2022.
         o dopuni Uredbe (EU) 2017/625 Europskog parlamenta i Vijeća u pogledu posebnih pravila o službenim kontrolama životinja, proizvodâ životinjskog podrijetla i zametnih proizvoda koje provode nadležna tijela, o naknadnim mjerama koje nadležna tijela trebaju poduzeti u slučajevima neusklađenosti s pravilima o označivanju i registraciji goveda, ovaca i koza ili u slučaju neusklađenosti tijekom provoza određenih goveda kroz Uniju te o stavljanju izvan snage Uredbe Komisije (EZ) br. 494/98
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 20. stavak 2. točke (a) i (c),
         budući da:
         
                     (1)
                  
                  
                     Uredbom (EU) 2017/625 utvrđena su opća pravila za službene kontrole koje nadležna tijela provode radi verifikacije usklađenosti s pravilima u nizu područja, uključujući zahtjeve u pogledu zdravlja životinja. Tom uredbom utvrđene su i metode i tehnike službenih kontrola, što uključuje preglede prostora, životinja i robe koji su pod nadzorom subjekata. Osim toga, Uredbom (EU) 2017/625 utvrđene su posebne mjere koje nadležna tijela trebaju poduzeti u slučaju utvrđenih neusklađenosti s, među ostalim, zahtjevima u pogledu zdravlja životinja iz članka 1. stavka 2. točke (d) te uredbe.
                  
               
                     (2)
                  
                  
                     Uredbom (EU) 2016/429 Europskog parlamenta i Vijeća (2) stavljeno je izvan snage i zamijenjeno 39 zakonodavnih akata u području zdravlja životinja, a primjenjuje se od 21. travnja 2021. Neki od zahtjeva u zakonodavnim aktima koji su stavljeni izvan snage Uredbom (EU) 2016/429 ili na temelju nje odnose se međutim na određene specifičnosti, povezane sa zdravljem životinja, službenih kontrola i naknadnih mjera koje treba poduzeti u slučaju utvrđene neusklađenosti na temelju Uredbe (EU) 2017/625 kako je utvrđeno u njezinu članku 138. Takva posebna pravila o službenim kontrolama i naknadnim mjerama koje treba poduzeti nadležno tijelo u slučaju utvrđene neusklađenosti trebalo bi stoga utvrditi ovom Uredbom.
                  
               
                     (3)
                  
                  
                     Specifičnosti službenih kontrola i naknadne mjere u slučaju utvrđenih neusklađenosti povezanih sa zdravljem životinja međusobno su povezane. One se primjenjuju na uzastopne faze dane situacije i vrlo često na iste vrste gospodarskih subjekata i objekata. Ako su potrebne posebne naknadne mjere, trebalo bi ih utvrditi zajedno sa zahtjevima u pogledu specifičnosti službenih kontrola povezanih sa zdravljem životinja. Time se osigurava sveobuhvatan skup mjera koji omogućuje lakšu primjenu i pridonosi ukupnom pojednostavnjenju pravnog okvira u tom području.
                  
               
                     (4)
                  
                  
                     Provođenje službenih kontrola i naknadnih mjera u objektima odobrenima u skladu s delegiranim uredbama Komisije (EU) 2019/2035 (3), (EU) 2020/686 (4), (EU) 2020/688 (5) ili (EU) 2020/990 (6) zahtijeva posebne kvalifikacije i kompetencije u području veterinarstva. Službene kontrole u tim odobrenim objektima uključuju ocjenu i verifikaciju širokog raspona specifičnih podataka i informacija o životinjama koje se u njima drže. Dio tih podataka i informacija rezultati su opažanja na životinjama, dok druge prikupljaju i evidentiraju gospodarski subjekti, stručnjaci za zdravlje životinja, veterinari ili stručnjaci za zdravlje akvatičnih životinja. Takvi podaci i informacije mogu se, između ostalog, odnositi na fiziološko ili patološko stanje životinja, epidemiološke čimbenike, rezultate fizičkih, kliničkih ili post-mortem pregleda i laboratorijskih ispitivanja te na podatke i informacije prikupljene u vezi s biosigurnosnim mjerama u objektima i s primjerenom upotrebom i održavanjem opreme i objekata.
                  
               
                     (5)
                  
                  
                     Osim toga, kad je riječ o objektima za zametne proizvode, zbog kompleksnosti i tehničke složenosti tog sektora za efikasno i efektivno izvršavanje dužnosti nadležnog tijela odgovornog za službene kontrole potrebno je specijalističko znanje.
                  
               
                     (6)
                  
                  
                     Stoga je primjereno da službene kontrole u odobrenim objektima u kojima se drže životinje ili rukuje zametnim proizvodima u skladu s Uredbom (EU) 2016/429 trebaju provoditi službeni veterinari. Pravila o provođenju službenih kontrola u tim objektima trebalo bi utvrditi ovom Uredbom.
                  
               
                     (7)
                  
                  
                     Osim toga, u nekim državama članicama zbog povijesnih razloga ili zbog nedostatka veterinara koji se bave bolestima akvatičnih životinja, postoji specijalizirana profesija pod nazivom „stručnjaci za zdravlje akvatičnih životinja”. Ti stručnjaci tradicionalno nisu veterinari već se bave medicinom akvatičnih životinja. Stoga bi se u ovoj Uredbi trebala poštovati odluka onih država članica koje priznaju tu profesiju. U takvim slučajevima službeni stručnjaci za zdravlje akvatičnih životinja trebali bi moći obavljati aktivnosti koje obavljaju službeni veterinari pri provedbi službenih kontrola u odobrenim objektima akvakulture. U skladu s člankom 12 stavkom 2. Uredbe (EU) 2016/429 ti stručnjaci za zdravlje akvatičnih životinja mogu obavljati aktivnosti dodijeljene službenim veterinarima u području zdravlja životinja pod uvjetom da ih je za to ovlastila dotična država članica na temelju svojeg nacionalnog prava. To načelo trebalo bi primijeniti i u ovoj Uredbi.
                  
               
                     (8)
                  
                  
                     Među objektima odobrenima u skladu s Uredbom (EU) 2016/429, zatvoreni objekti su posebni jer često stalno drže širok raspon životinjskih vrsta i razmjenjuju ih s drugim zatvorenim objektima. Zahtjevi za odobrenje i siguran rad zatvorenih objekata u pogledu karantene, izolacije i drugih biosigurnosnih mjera, nadziranja bolesti i kontrolnih mjera u nadležnosti veterinara objekta važni su kako bi se osiguralo da razmjene životinja ne predstavljaju rizik od širenja bolesti s popisa ili emergentnih bolesti životinja među državama članicama ili unutar njih. Stoga je primjereno specificirati službene kontrole koje bi se trebale provoditi u zatvorenim objektima.
                  
               
                     (9)
                  
                  
                     Kad je riječ o službenim kontrolama za verifikaciju usklađenosti s pravilima o označivanju i registraciji goveda, ovaca i koza, trebalo bi utvrditi posebne kriterije koji bi nadležnim tijelima pomogli u analizi rizika pri odabiru životinja i objekata koji će biti predmet inspekcije. Ako se službene kontrole provedu na reprezentativnom uzorku životinja i tim se kontrolama utvrde neusklađenosti sa zahtjevima u pogledu označivanja i registracije, nadležna tijela trebala bi kao naknadnu mjeru provesti pregled svih životinja u tom objektu.
                  
               
                     (10)
                  
                  
                     Propisima Unije dopušten je provoz kroz Uniju govedâ za uzgoj i proizvodnju koja inače ne udovoljavaju zahtjevima u pogledu zdravlja životinja za ulazak u Uniju, uz određena odstupanja i uvjete utvrđene delegiranim uredbama Komisije (EU) 2019/2124 (7) i (EU) 2020/692 (8). Takav provoz ne bi trebao ugrožavati zdravlje životinja ni javno zdravlje u Uniji. U slučaju neusklađenosti, nepravilnosti ili izvanredne situacije tijekom provoza nadležno tijelo trebalo bi stoga naložiti klanje ili usmrćivanje tih životinja jer je to najprimjerenija mjera za očuvanje zdravlja životinja, javnog zdravlja i dobrobiti životinja. U tim slučajevima nadležno tijelo trebalo bi također naložiti sigurno odlaganje nusproizvoda životinjskog podrijetla u skladu s Uredbom (EZ) br. 1069/2009 Europskog parlamenta i Vijeća (9).
                  
               
                     (11)
                  
                  
                     Uredbom Komisije (EZ) br. 494/98 (10) utvrđene su administrativne kazne koje treba primijeniti kad se utvrde neusklađenosti s uvjetima ili zahtjevima u pogledu sustava za označivanje i registraciju goveda. Delegiranom uredbom (EU) 2019/2035 ta uredba nije izričito stavljena izvan snage. Osim toga, administrativne kazne utvrđene Uredbom (EZ) br. 494/98 postale su suvišne zbog mjera utvrđenih člankom 138. stavkom 2. Uredbe (EU) 2017/625. Radi pravne sigurnosti i dosljednosti, ovom bi Uredbom trebalo staviti izvan snage Uredbu (EZ) br. 494/98.
                  
               
                     (12)
                  
                  
                     Pravila utvrđena u ovoj Uredbi trebala bi se primjenjivati na Ujedinjenu Kraljevinu u vezi sa Sjevernom Irskom u skladu sa člankom 5. stavkom 4. Protokola o Irskoj/Sjevernoj Irskoj Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u vezi s Prilogom 2. tom protokolu,
                  
               DONIJELA JE OVU UREDBU:
         
            Članak 1.
            Predmet i područje primjene
            
               1.   Ovom Uredbom dopunjuje se Uredba (EU) 2017/625 u pogledu određenih posebnih pravila o službenim kontrolama koje provode nadležna tijela države članice (11) u vezi sa životinjama, proizvodima životinjskog podrijetla i zametnim proizvodima radi verifikacije usklađenosti sa zahtjevima u pogledu zdravlja životinja iz članka 1. stavka 2. točke (d) te uredbe te, prema potrebi, u pogledu određenih mjera koje nadležna tijela poduzimaju nakon službenih kontrola:
               
                           (a)
                        
                        
                           u određenim objektima u kojima se drže životinje;
                        
                     
                           (b)
                        
                        
                           u određenim objektima u kojima se prikupljaju, proizvode ili pohranjuju zametni proizvodi.
                        
                     
            
               2.   Ovom Uredbom dopunjuje se Uredba (EU) 2017/625 u pogledu posebnih mjera koje poduzimaju nadležna tijela država članica nakon službenih kontrola u vezi s određenim govedima u provozu.
            
         
         
            Članak 2.
            Definicije
            Za potrebe ove Uredbe primjenjuju se sljedeće definicije utvrđene u Uredbi (EU) 2016/429, Delegiranoj uredbi (EU) 2019/2035, Delegiranoj uredbi (EU) 2020/686, Delegiranoj uredbi (EU) 2020/688, Delegiranoj uredbi (EU) 2020/692 i Delegiranoj uredbi (EU) 2020/990:
            
                        (a)
                     
                     
                        „objekt” kako je definiran u članku 4. točki 27. Uredbe (EU) 2016/429;
                     
                  
                        (b)
                     
                     
                        „valionica” kako je definirana u članku 4. točki 47. Uredbe (EU) 2016/429;
                     
                  
                        (c)
                     
                     
                        „operacija okupljanja” kako je definirana u članku 4. točki 49. Uredbe (EU) 2016/429;
                     
                  
                        (d)
                     
                     
                        „centar za okupljanje pasa, mačaka i pitomih vretica” kako je definiran u članku 2. točki 7. Delegirane uredbe (EU) 2019/2035;
                     
                  
                        (e)
                     
                     
                        „sklonište za životinje” kako je definirano u članku 2. točki 8. Delegirane uredbe (EU) 2019/2035;
                     
                  
                        (f)
                     
                     
                        „kontrolna točka” kako je definirana u članku 2. točki 9. Delegirane uredbe (EU) 2019/2035;
                     
                  
                        (g)
                     
                     
                        „proizvodni objekt izoliran od okoliša” kako je definiran u članku 2. točki 10. Delegirane uredbe (EU) 2019/2035;
                     
                  
                        (h)
                     
                     
                        „odobreni karantenski objekt” kako je definiran u članku 3. točki 9. Delegirane uredbe (EU) 2020/688;
                     
                  
                        (i)
                     
                     
                        „zatvoreni objekt” kako je definiran u članku 4. točki 48. Uredbe (EU) 2016/429;
                     
                  
                        (j)
                     
                     
                        „odobreni objekt za zametne proizvode” kako je definiran u članku 2. točki 2. Uredbe (EU) 2020/686;
                     
                  
                        (k)
                     
                     
                        „odobreni objekt akvakulture” kako je definiran u članku 2. točki 10. Delegirane uredbe (EU) 2020/990;
                     
                  
                        (l)
                     
                     
                        „odobrena skupina objekata akvakulture” kako je definirana u članku 2. točki 11. Delegirane uredbe (EU) 2020/990;
                     
                  
                        (m)
                     
                     
                        „veterinar objekta” kako je definiran u članku 2. stavku 14. Delegirane uredbe (EU) 2019/2035;
                     
                  
                        (n)
                     
                     
                        „govedo” kako je definirano u članku 2. točki 5. Delegirane uredbe (EU) 2020/692.
                     
                  
         
            Članak 3.
            Službene kontrole u određenim odobrenim objektima
            
               1.   Radi verifikacije usklađenosti sa zahtjevima u pogledu zdravlja životinja iz članka 1. stavka 2. točke (d) Uredbe (EU) 2017/625 koji su utvrđeni Uredbom (EU) 2016/429 i na temelju nje, službeni veterinari ili – u slučaju odobrenih objekata akvakulture i odobrenih skupina objekata akvakulture, službeni veterinari ili stručnjaci za zdravlje akvatičnih životinja – provode službene kontrole u sljedećim vrstama objekata koji su dobili odobrenje od nadležnog tijela:
               
                           (a)
                        
                        
                           valionice i objekte u kojima se drži perad;
                        
                     
                           (b)
                        
                        
                           objekti za operacije okupljanja kopitara i papkara te peradi;
                        
                     
                           (c)
                        
                        
                           centri za okupljanje pasa, mačaka i pitomih vretica;
                        
                     
                           (d)
                        
                        
                           skloništa za pse, mačke i pitome vretice;
                        
                     
                           (e)
                        
                        
                           kontrolne točke;
                        
                     
                           (f)
                        
                        
                           proizvodni objekti izolirani od okoliša za bumbare;
                        
                     
                           (g)
                        
                        
                           odobreni karantenski objekti;
                        
                     
                           (h)
                        
                        
                           zatvoreni objekti;
                        
                     
                           (i)
                        
                        
                           odobreni objekti za zametne proizvode;
                        
                     
                           (j)
                        
                        
                           odobreni objekti za akvakulturu;
                        
                     
                           (k)
                        
                        
                           odobrene skupine objekata akvakulture.
                        
                     Službenim kontrolama iz prvog podstavka posebno se verificira ispunjava li gospodarski subjekt odgovoran za odobreni objekt i dalje zahtjeve koji su preduvjet za odobrenje takvih objekata.
            
            
               2.   Službene kontrole iz stavka 1. ovog članka uključuju inspekcijske preglede iz članka 14. točke (b) Uredbe (EU) 2017/625 koje se provode s barem minimalnom učestalošću ako je takva učestalost utvrđena Provedbenom uredbom Komisije (EU) 2022/160 (12).
            
            
               3.   Inspekcijski pregledi iz stavka 2. mogu se kombinirati sa:
               
                           (a)
                        
                        
                           službenim kontrolama iz članka 9. stavka 3. Uredbe (EU) 2017/625.
                        
                     
                           (b)
                        
                        
                           drugim službenim kontrolama za verifikaciju usklađenosti sa zahtjevima iz članka 1. stavka 2. Uredbe (EU) 2017/625; ili
                        
                     
                           (c)
                        
                        
                           drugim službenim kontrolama, inspekcijskim pregledima ili posjetima predviđenima propisima Unije.
                        
                     
         
         
            Članak 4.
            Posebna pravila za službene kontrole u zatvorenim objektima za kopnene životinje
            Pri provođenju službenih kontrola u zatvorenim objektima u kojima se drže kopnene životinje službeni veterinar dužan je posebno:
            
                        (a)
                     
                     
                        pregledom evidencije o premještanjima verificirati da životinje koje ulaze u dani zatvoreni objekt dolaze isključivo iz drugog zatvorenog objekta ili su bile u karanteni u skladu s dijelom 9. točkom 1. Priloga I. Delegiranoj uredbi (EU) 2019/2035;
                     
                  
                        (b)
                     
                     
                        verificirati da se na temelju rezultata kliničkih, laboratorijskih i post-mortem pregleda koje je proveo veterinar zatvorenog objekta može isključiti svaka sumnja na bolesti s popisa ili emergentnih bolesti;
                     
                  
                        (c)
                     
                     
                        verificirati da gospodarski subjekt odgovoran za zatvoreni objekt u slučaju sumnje na prisutnost emergentnih bolesti o toj sumnji obavještava nadležno tijelo i ublažava potencijalne rizike od širenja takvih bolesti unutar i izvan tog zatvorenog objekta; i
                     
                  
                        (d)
                     
                     
                        provesti reviziju aktivnosti veterinara tog zatvorenog objekta te provedbu i rezultate plana nadziranja bolesti iz dijela 9. točke 2 podtočke (a) Priloga I. Delegiranoj uredbi (EU) 2019/2035, a posebno verificirati da se plan nadziranja bolesti preispituje i ažurira barem jednom godišnje u skladu s tim zahtjevima.
                     
                  
         
            Članak 5.
            Posebna pravila o službenim kontrolama za verifikaciju usklađenosti sa zahtjevima u pogledu označivanja i registracije goveda, ovaca i koza te o naknadnim mjerama u slučaju neusklađenosti s tim zahtjevima
            
               1.   Službene kontrole za verifikaciju usklađenosti sa zahtjevima u pogledu označivanja i registracije goveda, ovaca i koza uključuju inspekcijske preglede iz članka 14. točke (b) Uredbe (EU) 2017/625 goveda, ovaca ili koza u objektima u kojima se te životinje drže koji se provode s barem minimalnom učestalošću utvrđenom u članku 6. Provedbene uredbe (EU) 2022/160.
            
            
               2.   Inspekcijski pregledi iz stavka 1. mogu se kombinirati sa:
               
                           (a)
                        
                        
                           službenim kontrolama iz članka 9. stavka 3. Uredbe (EU) 2017/625;
                        
                     
                           (b)
                        
                        
                           drugim službenim kontrolama za verifikaciju usklađenosti sa zahtjevima iz članka 1. stavka 2. Uredbe (EU) 2017/625; ili
                        
                     
                           (c)
                        
                        
                           drugim službenim kontrolama, inspekcijskim pregledima ili posjetima predviđenima propisima Unije.
                        
                     
            
               3.   Pri odabiru objekata koji će biti predmet inspekcije nadležno tijelo u analizi rizika osim kriterija iz članka 9. stavka 1. Uredbe (EU) 2017/625 uzima u obzir i sljedeće kriterije:
               
                           (a)
                        
                        
                           broj životinja u objektu;
                        
                     
                           (b)
                        
                        
                           vrstu životinja koje su prisutne i identificirane u objektu;
                        
                     
                           (c)
                        
                        
                           znatne promjene u usporedbi s brojem ili vrstom životinja u objektu tijekom prethodnih 5 godina; i
                        
                     
                           (d)
                        
                        
                           bilo koji relevantni kriterij koji je utvrdila država članica u kojoj se objekt nalazi.
                        
                     
            
               4.   Pri inspekcijskom pregledu iz stavka 1. nadležno tijelo pregledava sva goveda, ovce ili koze u dotičnom objektu.
            
            
               5.   Odstupajući od stavka 4., ako broj životinja koje treba pregledati u objektu premašuje 20, nadležno tijelo može odlučiti pregledati reprezentativni uzorak tih životinja pod uvjetom da je broj pregledanih životinja dovoljan za otkrivanje 5 % slučajeva neusklađenosti uz razinu pouzdanosti od 95 %.
            
            
               6.   Ako se inspekcijskim pregledom iz stavka 1. koji se provodi na reprezentativnom uzorku životinja u objektu u skladu sa stavkom 5. potvrdi neusklađenost sa zahtjevima u pogledu označivanja i registracije, nadležno tijelo dužno je pregledati i sva ostala goveda, ovce i koze u dotičnom objektu.
            
            
               7.   Odstupajući od stavka 6., nadležno tijelo može odlučiti pregledati reprezentativni uzorak životinja u tom objektu pod uvjetom da je broj pregledanih životinja dovoljan za procjenu neusklađenosti koja prelazi vrijednost od 5 % s preciznošću od plus ili minus 2 % uz razinu pouzdanosti od 95 %.
            
         
         
            Članak 6.
            Naknadne mjere u slučaju neusklađenosti tijekom provoza određenih goveda kroz Uniju
            Ako se pošiljka goveda, koja udovoljava posebnim uvjetima u pogledu zdravlja životinja za ulazak u Uniju, provozi kroz Uniju u skladu s člankom 176. stavkom 1. točkom (b) Delegirane uredbe (EU) 2020/692 u vezi s člankom 34. stavkom 1. točkom (a) Delegirane uredbe (EU) 2019/2124, u slučaju bilo kakve neusklađenosti tijekom premještanja između granične kontrolne postaje ulaska u Uniju i granične kontrolne postaje gdje pošiljka napušta područje Unije nadležno tijelo nalaže klanje ili usmrćivanje životinja i njihovo odlaganje kao materijala kategorije 2. iz članka 9. točke (f) podtočke i. Uredbe (EZ) br. 1069/2009.
         
         
            Članak 7.
            Stavljanje izvan snage
            Uredba (EZ) br. 494/98 stavlja se izvan snage.
         
         
            Članak 8.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. veljače 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 95, 7.4.2017., str. 1.
         
         
            (2)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).
         
            (3)  Delegirana uredba Komisije (EU) 2019/2035 оd 28. lipnja 2019. o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje (SL L 314, 5.12.2019., str. 115.).
         
            (4)  Delegirana uredba Komisije (EU) 2020/686 оd 17. prosinca 2019. o dopuni Uredbe (EU) 2016/429 Europskog parlamenta i Vijeća u pogledu odobravanja objekata za zametne proizvode i zahtjeva u pogledu sljedivosti i zdravlja životinja za premještanja zametnih proizvoda određenih držanih kopnenih životinja u Uniji (SL L 174, 3.6.2020., str. 1.).
         
            (5)  Delegirana uredba Komisije (EU) 2020/688 оd 17. prosinca 2019. o dopuni Uredbe (EU) 2016/429 Europskog parlamenta i Vijeća u pogledu zahtjeva zdravlja životinja za premještanja kopnenih životinja i jaja za valenje u Uniji (SL L 174, 3.6.2020., str. 140.).
         
            (6)  Delegirana uredba Komisije (EU) 2020/990 od 28. travnja 2020. o dopuni Uredbe (EU) 2016/429 Europskog parlamenta i Vijeća u pogledu zahtjeva zdravlja životinja i certificiranja za premještanja akvatičnih životinja i proizvoda životinjskog podrijetla od akvatičnih životinja u Uniji (SL L 221, 10.7.2020., str. 42.).
         
            (7)  Delegirana uredba Komisije (EU) 2019/2124 оd 10. listopada 2019. o dopuni Uredbe (EU) 2017/625 Europskog parlamenta i Vijeća u pogledu pravila za službene kontrole pošiljaka životinja i robe u provozu, pretovaru i daljnjem prijevozu kroz Uniju i o izmjeni uredaba Komisije (EZ) br. 798/2008, (EZ) br. 1251/2008, (EZ) br. 119/2009, (EU) br. 206/2010, (EU) br. 605/2010, (EU) br. 142/2011, (EU) br. 28/2012, Provedbene uredbe Komisije (EU) 2016/759 i Odluke Komisije 2007/777/EZ (SL L 321, 12.12.2019., str. 73.).
         
            (8)  Delegirana uredba Komisije (EU) 2020/692 оd 30. siječnja 2020. o dopuni Uredbe (EU) 2016/429 Europskog parlamenta i Vijeća u pogledu pravila za ulazak u Uniju pošiljaka određenih životinja, zametnih proizvoda i proizvoda životinjskog podrijetla te njihovo premještanje i postupanje s njima nakon ulaska (SL L 174, 3.6.2020., str. 379.).
         
            (9)  Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (SL L 300, 14.11.2009., str. 1.).
         
            (10)  Uredba Komisije (EZ) br. 494/98 od 27. veljače 1998. o utvrđivanju detaljnih pravila za provedbu Uredbe Vijeća (EZ) br. 820/97 s obzirom na primjenu minimalnih administrativnih kazni u okviru sustava za označivanje i registraciju goveda (SL L 60, 28.2.1998., str. 78).
         
            (11)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno s člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom Protokolu, za potrebe ove Uredbe upućivanja na države članice uključuju Ujedinjenu Kraljevinu u vezi sa Sjevernom Irskom.
         
            (12)  Provedbena uredba Komisije (EU) 2022/160 od 4. veljače 2022. o utvrđivanju ujednačene minimalne učestalosti određenih službenih kontrola za verifikaciju usklađenosti sa zahtjevima Unije u pogledu zdravlja životinja u skladu s Uredbom (EU) 2017/625 Europskog parlamenta i Vijeća i stavljanju izvan snage uredaba (EZ) br. 1082/2003 i (EZ) br. 1505/2006 (SL L 26, 7.2.2022., str. 11.).